། བུ་ཧྲུལ་ངེད་ཟུང་
ལ་གཟིགས་དང་། ། ཕ་ཁྱེད་རྡོ་རྗེ་ཡི་ལུང་དོན། ། སྙིང་བཅངས་རང་ཞིའི་སེམས་སྤངས་ནས། ། བསྟན་འགྲོའི་དོན་ཆེན་ཞིག་འགྲུབ་རེས། ། ལུས་སྲོག་འབེན་བཙུག་གིས་བསྒྲུབས་ཀྱང་། ། ཕྱི་ནང་སྣོད་བཅུད་
ཀུན་ཟིང་ལོང་། ། ནག་ཕྱོགས་བདུད་སྡེ་ཡིས་དཀྲུག་པས། ། སྙིང་འདྲེའི་གྲྭ་འཁོར་ཡོན་ཐམས་ཅད། ། མདུན་བསྒྲིལ་དད་ལོག་གི་རྣམ་འགྱུར། ། ཁྱད་པར་སྦས་ཡུལ་ཞལ་འབྱེད་པར། ། རབ་གཅེས་གྲྭ་འཁོར་ཚོགས་མཆེད་ལྕམ། ། མ་རྗེས་བུ་འབྲངས་ཀྱི་དམ་ལྡན། ། ངེས་པར་དགོས་གལ་ལས་ལོག་པས། ། གསར་པ་རྙིང་པ་ཞེས་ལྟ་སྤྱོད། ། མི་མཐུན་རྟ་གཡག་བསྒྲིགས་འདྲ་
བས༑ ༑ གཞི་བྱེས་ཉིན་མཚན་ཀུན་འཐབ་རྩོད། ། ལྷ་མིན་ཡུལ་གྲོང་དང་མཚུངས་པར། ། རང་གི་དཀོན་མཆོག་ནི་དཔང་བཙུག། ཉེ་རིང་མེད་པར་ནི་བསྐྱངས་ནས། ། མཐུན་སྦྱོར་རྣམ་དག་ཏུ་བགྱིས་རུང་། །
རི་བོང་སྤུ་དཔེ་རུ་མཐོང་བས། ། ཅི་བྱེད་ལེགས་མཐོང་ནི་སྦལ་སྤུ། ། འདི་འདྲེའི་འཁོར་ཚོགས་དང་འགྲོགས་ན། ། ཨུར་རྒྱན་བཀའ་ལུང་ནི་མི་འགྲུབ། ། བསྟན་འགྲོའི་དོན་ཆེན་རྣམས་ཅི་འདྲ། ། རང་གཞན་
གཉིས་འཕུང་གི་ལས་འདིས། ། མི་ལུས་བླངས་པ་འདི་དོན་མེད། ། ཚེ་འདིར་ཕ་རྒོད་ཀྱི་ཞབས་འདེགས། ། ཅི་བྱས་འགྲུབ་ཆོ་ཞིག་མི་འདྲ། ། ད་ལམ་དགོངས་ཁྲོལ་ཞིག་ཞུས་ནས། ། ཕྱི་མ་མཁྱེན་བརྩེ་ནུས་
དཔུང་ལྡན། ། བདུད་ཚོགས་ཟིལ་གནོན་ཞིག་སྨོན་ནས། ། ཕ་ཡི་བཀའ་བཀོད་ལྟར་འགྲུབ་སྨོན། ། འོན་ཀྱང་རྔ་ཡབ་ཀྱི་གླིང་ནས། ། མཆེད་ཟླ་སྐྱོ་རོགས་སུ་བྱོན་པ། ། རིག་འཛིན་བླ་མ་རྗེའི་བཀའ་དང་། ། དམ་
ལྡན་ཀུན་བཟང་སོགས་མཆེད་ལྕམ། ། གསུང་གཅིག་མགྲིན་གཅིག་གི་གསུང་ནན། ། ངོ་མེད་ལྡོག་ཏུ་རང་ནུས་མིན། ། ལེགས་སྨོན་ཡིད་ལ་རང་བཅག་ནས། ། ད་དུང་དཀའ་སྤྱད་ཅིག་དང་ལེན། ། གཡུ་སྒྲ་མི་གཟུགས་ཀྱི་མཆེད་པོ། ། ཉིད་ཀྱང་ཐུགས་བསྐྱེད་ནི་མ་བོར། ། སྔོན་སྨོན་དམ་བཅའ་ལས་མི་འགལ། ། ཕ་ཡི་བཀའ་སྩལ་གྱི་ལུང་དོན། ། ཇི་བཞིན་ཁུར་ཆེན་ནི་བཞེས་ལ། ། ཡིད་སྲུབ་དཔུང་ཚོགས་ཀྱི་འདོད་
དབང་༑ ༑ བྱེ་མར་ཆུས་བྲན་ལྟར་མཛད་ནས། ། སྦས་ཡུལ་བསྟན་གཞི་ཞིག་བཙུག་གཏོང་། ། ཞེས་པ་ཅི་དྲན་ཁྱབ་བརྡལ་ལགས། ། ཞེས་གསུངས་པར། ༈ལན་དུ་འདི་སྐད་དུ་ཕུལ་ལོ། ། ཕ་གཅིག་ཨུར་
རྒྱན་པདྨ་མཁྱེན་ནོ། ། ར་མདར་ཡི་དམ་ལྷ་ཚོགས་སྦྲན་ནོ། ། གྲོགས་དེ་གནས་གསུམ་མཁའ་འགྲོས་གནང་ཞུ། ། རྩ་གསུམ་རྒྱ་མཚོས་རྣམ་ཀུན་སྐྱོངས་ཤིག། སངས་རྒྱས་མ་ལུས་ཡོངས་འདུས་སྡོང་པོ། །
ཁོ་བོའི་སྤྱི་བོའི་གཙུག་གི་ཅོད་པན། ། འདབས་ཀྱི་གཤོག་པ་སྙིང་གི་ནོར་བུ། ། རེ་བའི་སྡོང་པོ་རིག་འཛིན་བླ་མ། ། སྟོད་ནས་འབབ་པའི་གངས་ཆུ་ཤུགས་དྲག། བར་ནས་ཐོན་པའི་གཡའ་ཆུ་བསིལ་མ། །
ཕྱོགས་ནས་འདུས་པའི་རྫ་ཆུ་དྭངས་མ། ། འདབས་ནས་ལུད་པའི་ལུང་མའི་ཀོ་ཆབ། ། ཀུན་འཚོགས་ཆུ་གཏེར་མ་བུ་ཡོངས་འདྲེས། ། རླབས་ཀྱིས་མི་བསྐྱོད་འགྱུར་བྲལ་ཀློང་ན། ། ཀླུ་དབང་གདེངས་ཀ་དགུ་
ལྡན་ཁྱོད་ཉིད། ། བརྗིད་ལྡན་ལུས་ཅན་ཕན་བདེ་བསྙིལ་ཕྱིར། ། ཀླུ་ཚོགས་བཀའ་འོག་ཆུག་བཞིན་བཞུགས་ལ། ། ཕན་བདེའི་ཆར་རྒྱུན་ཡོལ་མེད་ཕབ་པས། ། འཛམ་གླིང་སྐྱེ་རྒུར་འདོད་དགུ་སྩོལ་ཤིག། ཅེས་དང་༑ ༈སྒྲོལ་བྱེད་རྣམ་བཀྲ་ཡི་དབུས་ན། ། ཕོ་བྲང་བཅུ་གཉིས་ཀྱི་དབང་ཕྱུག། མདངས་ལྡན་འཛུམ་ཞལ་དུ་ངོམས་ཤིང་། ། འདབ་ལྡན་སྐྱེད་ཚལ་དེ་སྐྱོངས་ཤོག།
ཅེས་ཕུལ་ལོ། ། ༈བསུ་བཟློག་ཤིན་ཏུ་བསྡུས་པ་ནི། གཏོར་མ་དཀར་ཟླུམ་རྒྱན་དཀར་དམར་གྱིས་སྤྲས་པ་མར་མེ་ཆངས་བུ་དང་ལྡན་པ་གསེར་སྐྱེམས་བཅས་བཤམ། རྒྱུན་ཁྱེར་ཤིན་ཏུ་དོག་བདེའི་ཚེ་རིན་པོ་
ཆེའི་སྣོད་དུ་གསེར་སྐྱེམས་གཙང་མ་བཤམ་ལ། རྃ་ཡྃ་ཁྃ་གིས་སྦྱངས། ཨོཾ་ཨཱཿཧཱུྃ་ཧ་ཧོ་ཧྲིས་བྱིན་གྱིས་བརླབ་ལ། ཧཱུྃ། འོག་མིན་མངོན་དགའ་བདེ་བ་ཅན། ། དཔལ་ལྡན་ལས་རབ་ཨོ་རྒྱན་ཡུལ། ། ལ་
སོགས་གནས་ཞིང་དུ་མ་ཡི། ། དཔའ་བོ་མཁའ་འགྲོ་ཤུགས་འགྲོ་དང་། ། སྡོང་ཟླ་སྡེ་བརྒྱད་མ་ལུས་པ། ། མཆོད་གཏོར་གསེར་སྐྱེམས་འདི་བཞེས་ལ། ། དཔལ་ལྡན་བླ་མ་རིག་པ་འཛིན། ། པདྨ་འགྲོ་མགོན་རྡོརྗེ་ཉིད། ། མཛད་ཕྲིན་མ་ལུས་མཐར་སོན་ཏེ། ། སྦས་ཡུལ་སངས་རྒྱས་བསྟན་པ་ཡི། ། དཀར་འབྱམས་ཡོངས་སུ་མ་ཁྱབ་པར། ། ཁྱོད་རྣམས་བསུ་བར་མ་བྱོན་པར། ། རྣམ་ལྔའི་དར་ལམ་དབྱིངས་བསྡུས། །
འཁོར་འདས་ཀུན་གྱི་བསུན་མ་བཟློག། ཀེག་སྲི་ངན་འཚུབ་ཞི་བཟློག་མཛོད། ། རང་རང་སོ་སོའི་གནས་སུ་གཤེགས། ། སྐྱབས་གནས་ཀུན་འདུས་པདྨ་སྐྱེས། ། འགྲོ་བའི་དཔལ་མགོན་ཆུ་ཟླའི་གར། ། འཆི་མེད་རྡོ་རྗེའི་སྙིང་པོ་རུ། ། བསྐལ་བརྒྱར་ཞབས་བརྟན་བཀྲ་ཤིས་ཤོགཅེས་ལྷ་མི་ཡོངས་ཀྱི་འདྲེན་པ་ཟླ་མེད་པདྨ་འགྲོ་མགོན་རྡོ་རྗེ་གང་གི་དགུང་ཀེག་གི་འཚུབ་དང་མཁའ་འགྲོའི་བསུན་མའི་ངོ་ཤིན་ཏུ་ཆེ་བ་
ལུང་ལས་གསལ་བ་ལྟར། དམ་པ་མཆོག་གི་སྐུ་ཚེའི་འཕྲང་འཚུབ་ཞི་ཞིང་ཞབས་ཟུང་རྡོ་རྗེའི་ཁྲི་ལས་གཡོ་བ་མེད་པར་རྡོར་ཆོས་བདུན་གྱི་ངོ་བོར་འཚོ་གཞེས་བརྟན་པའི་མོས་འདུན་གྱི་སྒོ་ནས་གར་དབང་ཚེ་
མཆོག་རྩལ་གྱིས་སྨྱོ་ལབ་ཏུ་བཀོད་པའི་དགེ་བས་སྨོན་ལམ་གེགས་མེད་དུ་འགྲུབ་པར་གྱུར་ཅིག། ༈ན་མཿགུ་ར་ཝེ། སངས་རྒྱས་ཀུན་གྱི་ངོ་བོ་པདྨ་འབྱུང་། ། སྒྲ་བསྒྱུར་མཁས་པའི་ཁྱུ་མཆོག་གཡུ་སྒྲ་
སྙིང་༑ ༑ གཉིས་མེད་ཐུགས་ཀྱི་སྤྲུལ་པ་རིག་པ་འཛིན། ། རྡོ་རྗེ་ཐོགས་མེད་རྩལ་ལ་གསོལ་བ་འདེབས། ། གང་སྔོན་ཐུགས་བསྐྱེད་ས་བོན་ཡོངས་དར་བས། ། སྐལ་ལྡན་མཆོད་སྡོང་ཡོངས་འདུའི་ལྗོན་པ་ཆེ། །
རྣམ་གསུམ་གཏེར་གྱི་ལོ་འབྲས་གཡུར་ཟ་ལྡེམ། ། གར་དབང་ཚེ་མཆོག་རྩལ་ལ་གསོལ་བ་འདེབས། ། གང་སྐུ་སྣང་སྟོང་ལྷ་སྐུའི་བ་གམ་ཆེ། ། གསུང་དབྱངས་གསང་ཆེན་དྲིལ་གཡེར་སིལ་སིལ་སྒྲོག། ཟབ་
གསལ་ཐུགས་ཀྱི་ནོར་བུ་འོད་བརྒྱ་འབར། ། གཏེར་ཆེན་ཆོས་ཀྱི་རྗེ་ལ་གསོལ་བ་འདེབས། ། གང་གི་ཞབས་ཟུང་རྩིབས་སྟོང་དྲྭ་བ་ཅན། ། གདུལ་བྱ་ནམ་ཟླའི་བུ་མོ་འཛུམ་པའི་བླར། ། གསང་ཆེན་གླུ་དབྱངས་ལེན་བཞིན་བསྐལ་པ་བརྒྱར། ། རྟག་བརྟན་རྡོ་རྗེའི་སྙིང་པོར་ཞབས་བརྟན་ཤོག། བདག་སོགས་གདུལ་བྱའི་ཆུ་སྐྱེས་ཚལ་ཆེན་པོར། ། ཐུགས་རྗེ་ཉིན་བྱེད་གསར་པས་རྟག་
སྐྱོང་བས། ། བཤད་སྒྲུབ་རིམ་གཉིས་འདབ་སྟོང་ཀུན་དགར་བཞད། ། སྐུ་བཞིའི་འབྲས་བཟང་རབ་ཏུ་དར་བར་ཤོག། ཅེས་དད་ལྡན་གསང་སྔགས་བསྟན་སྐྱོང་གིས་བསྐུལ་ངོར་མི་འོས་པའི་རང་བསྟོད་རྟ་
མགོར་མཛོ་རྭའི་དཔེའི་མཆེད་ཟླ་འདི་བཞིན་སྤྲང་ནག་མགྲིན་བཟང་མིའི་ཟོལ་གྱིས་རྒྱུ་བ་གར་དབང་ཚེ་མཆོག་རྩལ་ཟེར་བ་དེས་སྨྱོ་ཚིག་ཏུ་སྨྲས་པའོ། ། ༈འཆི་མེད་ཚེ་ཡི་མཆོག་སྦྱིན་པདྨ་འབྱུང་། ། ཡོན་ཏན་
རིག་འཛིན་བི་མ་ལ་མི་ཏྲ། ། གཉིས་མེད་སྒྱུ་འཕྲུལ་འགགས་མེད་སྤྲུལ་པའི་སྐུ། ། པདྨ་འགྲོ་མགོན་རྡོ་རྗེར་གསོལ་བ་འདེབས། ། གང་གི་སྐུ་ཚེའི་འཕྲང་འཚུབ་ཉམས་གྲིབ་རྐྱེན། ། ཀེག་སྲི་བྱད་ཕུར་མི་མཐུན་
འབྱུང་པོའི་འཚུབས། ། མ་ལུས་སྐྱབས་གནས་བདེན་པས་ཞི་བཟློག་ནས། ། བསྐལ་པ་རྒྱ་མཚོར་ཞབས་པད་བརྟན་པར་ཤོག། རིང་མོའི་དུས་ནས་ཐུགས་བསྐྱེད་ས་བོན་གང་། ། དུས་ལས་མ་ཡོལ་སྐྱེ་དགུའི་
བསོད་ནམས་ཀྱིས། ། མགྲོན་དུ་ཉེར་ཁུག་དགའ་སྐྱིད་རྒྱུད་མངས་གླུ། ། ཆད་མེ་འགྱུར་ཁུག་དབྱངས་སུ་ལེན་པར་ཤོག། སྦས་ཡུལ་ལྗོངས་འདིའི་མུན་སྟུག་སྨག་རྫོགས་ཏེ། ། ལེགས་བྱས་ཁྱུང་སྔོན་སྐྱེས་ཀྱིས་ཉེར་བསུས་པས། ། རྒྱལ་བསྟན་ཤིང་རྟ་མཐོ་ཡི་བཞིན་རས་ཀྱིས། ། གདུལ་ཞིང་ནམ་ཟླའི་བུ་མོ་རྟག་སྐྱོངས་ཤོག། ནག་པོའི་ལུགས་སྲོལ་ཆུ་སྲིན་གདུག་པའི་སྲོལ། ། དྲི་མེད་མདངས་མཚོར་ལེགས་འཁྲུངས་
གཡས་འཁྱིལ་བུས། ། མིང་རྗེས་ཙམ་ཡང་མི་མངོན་མཐར་མཛད་དེ། ། སྐུ་གསུམ་ནོར་བུ་གེགས་མེད་ལོན་པར་ཤོག། ཅེས་དད་ལྡན་གསང་སྔགས་བསྟན་སྐྱོང་གིས་འདི་འདྲ་ཞིག་དགོས་ཞེས་བསྐུལ་ངོར།
ལྷ་མའི་འདྲེན་པ་ཟླ་མེད་པདྨ་འགྲོ་མགོན་རྡོ་རྗེས་དགུང་ཀེག་གི་འཚུབ་སྡེ་བརྒྱད་ཁེངས་ལོག་སོགས་སྐུ་ཚེའི་བར་ཆད་ཞི་ཞིང་བཞེད་དོན་གེགས་མེད་དུ་སྨིན་པའི་གསོལ་འདེབས་བདེན་སྨོན་འདི་བཞིན་སྤྲང་པོའི་
ནང་གི་ཨ་སྤྲང་ཡང་སྤྲང་གར་དབང་ཚེ་མཆོག་རྩལ་ཟེར་བ་དེས་སྨྲས་པ་མཆོག་དམན་སུ་ཡིས་ཁ་ཏོན་བྱས་ཀྱང་སྐྱོན་མི་ཡོང་འདྲ་བསམ། འདི་འདྲའི་དགེ་བས་རིག་འཛིན་མཆོག་དེའི་ཞབས་པད་བསྐལ་བརྒྱར་
བརྟན་པར་གྱུར་ཅིག། ༈བསམ་ཡས་ཞིང་གི་སྟོན་པ་བདེ་བར་གཤེགས། ། དེ་ཡི་ལེགས་པར་གསུངས་པའི་ལུང་རྟོགས་ཆོས། ། རིག་གྲོལ་གཉིས་ལྡན་འཕགས་མཆོག་འདུས་པའི་སྡེ། ། རིན་ཆེན་རྣམས་
གསུམ་འགྲོ་བའི་ཕྱག་གི་གནས། ། བྱིན་རླབས་ཆར་འབེབས་བརྒྱུད་གསུམ་བླ་མའི་ཚོགས། ། དངོས་གྲུབ་མཆོག་སྩོལ་དཀྱིལ་འཁོར་འཁོར་ལོའི་ཚོགས། ། ཕྲིན་ལས་ཀུན་གྲུབ་མ་སྲིང་ཌཱ་ཀི་ནི། ། སྐལ་བཟང་གཙུག་གི་རྒྱན་དང་སྙིང་གི་ནོར། ། སྐྱབས་གནས་དཀོན་མཆོག་བསྟེན་པས་བསླུ་དོགས་མེད། ། ལས་དེ་ལྷ་ཆོས་བྱེད་པས་ཉེས་དོགས་མེད། ། སྲོག་ཏུ་དམ་ཚིག་བཟུང་བས་
བུབས་དོགས་མེད། ། ས་བོན་སྨོན་ལམ་བཏབ་ན་བསླུ་དོགས་མེད། ། ཅེས་དད་ལྡན་སྒྲུབ་བརྒྱུད་གྱིས་སྤྲང་ནག་གི་ལག་བྲིས་ཞིག་དགོས་ཟེར་བའི་ངོ་མ་ལྕོགས་པར་སྨྱོན་པའི་ལབ་འཆོལ་དུ་ཨོ་རྒྱན་རྡོ་རྗེ་ཐོགས་
མེད་རྩལ་ཞེས་སམ་གར་དབང་ཚེ་མཆོག་རྩལ་ཟེར་བའི་སྤྲང་པོའི་ནང་གི་ཡང་སྤྲང་དེས་བྲིས་པའོ། ། ༈རིགས་ལྡན་མ་ཟླ་འོད་དབང་མོས། ། འགྲོ་བའི་ལམ་ཚིས་ལ་རྫོགས་དུས་མེད། ། སྡོད་པའི་གཞི་
མ་ལ་ཐིངས་དུས་མེད། ། འགྲོ་བའི་དོན་ཆེན་ལ་འགྲུབ་དུས་མེད། ། གཏེར་ཆོས་འགྲོ་དོན་ལ་རྒྱས་དུས་མེད། ། འདི་འདྲ་ལ་བསམས་ཀྱིན་ཡིད་སྐྱོ་བས། ། སྐྱོ་བ་སེལ་ཐབས་ཀྱི་བསླབ་བྱ་ཞུ། ། ཞེས་ཟེར་བར།
འདི་འདྲ་ཞིག་སྨྲས་སོ། ། ཕ་རྒན་ཨུར་རྒྱན་པདྨ་མཁྱེན། ། རྣམ་པ་ཀུན་ཏུ་ཐུགས་རྗེས་སྐྱོངས། ། ཡར་ལ་གཏོང་ངམ་མར་ལ་གཏོང་། ། ག་འདྲ་མཛད་ཀྱང་ཁྱེད་རང་ཤེས། ། ཚེ་རབས་འབྲེལ་བའི་ཟབ་ལམ་
གྲོགས༑ ༑ རིགས་ལྡན་སྙན་མཆོག་ཚུར་ལ་གསོན། ། འགྲོ་བའི་ལམ་ཚིས་མ་རྫོགས་པ། ། ངེད་རང་ཁོ་ནར་མ་ཡིན་ཏེ། ། སེམས་ཅན་མ་ལུས་ཐམས་ཅད་ཀུན། ། ཁམས་གསུམ་སྟོད་སྨད་བར་གསུམ་དུ། ། འགྲོ་དང་འགྲོ་མུས་དེ་བཞིན་ཡིན། ། ཀུན་དང་མཐུན་ཕྱིར་ཤིན་ཏུ་མཛེས། ། སྡོད་གཞི་ཐིངས་དུས་མེད་ན་ཡང་། ། དེ་ལ་སྡུག་དོན་མ་མཆིས་ཏེ། ། སྲིད་པ་གསུམ་པོ་འདི་དག་ན། ། གཏན་གཞི་ཐིངས་པ་གཅིག་
མ་མཐོང་། ། དེས་ན་རང་གིས་ཅི་ལ་སྡུག། འགྲོ་ཕན་ཆེན་པོ་མ་འགྲུབ་ཀྱང་། ། དུས་ངན་འགྲོ་བ་སྐྱ་སེར་ཀུན། ། ཕན་པ་བཤད་ན་ལོག་པར་གོ། པད་འབྱུང་བཀའ་ལ་དགྲ་རུ་བལྟ། ། འདི་ཚོ་སྡུག་ན་སྙིང་
རང་ཚིམ། ། གཏེར་ཆོས་མཐའ་རྒྱས་མ་བྱུང་ཡང་། ། རང་གི་མ་གསང་སྤེལ་བས་ན། ། འགྱོད་པ་སྐྱེ་དོན་ཅུང་ཟད་མེད། ། ད་ལྟའི་གདུལ་ཞིང་འདི་དག་ཚོ། ། གཏེར་ཆོས་ལུག་གིས་སྤྱང་མཐོང་འདྲ། ། བྱིན་
རླབས་མི་ཐོབ་སྙིང་རང་ཚིམ། ། ཕ་རྒན་དེ་ཡི་བཀའ་ལུང་བཞིན། ། ནམ་ཞིག་འགྲོ་ཕན་ལོས་ཀྱང་ཡོང་། ། གནས་ལ་ལོག་ལྟ་མཁན་འདི་ཚོ། ། བར་ལམ་སྡུག་པ་སྙིང་རང་ཚིམ། ། གཏེར་འབྱིན་དགྲ་རུ་བལྟ་
མི་ཚོ། ། ལམ་བོར་གྱུར་ན་སྙིང་རང་ཚིམ། ། གཏེར་ཆོས་རས་བོར་བྱེད་མི་ཚོ། ། འཁོར་བར་འཁྱམས་པ་སྙིང་རང་ཚིམ། ། མི་དགེ་སྣ་དགུ་བྱེད་མི་ཚོ། ། དམྱལ་བར་འགྲོ་རུང་སྙིང་རང་ཚིམ། ། བདེན་ཚིག་
ཁྱད་གསོད་བྱེད་མི་ཚོ། ། འཕུང་བར་གྱུར་ཀྱང་སྙིང་རང་ཚིམ། ། ཅེས་སྨྲས་པས། ༈ཡང་ཟླ་འོད་དབང་མོས་སྨྲས་པ། སྙིང་ཚིམ་པོ་དེ་འདྲ་ཡོད་ན། ད་འགྲོ་བའི་དོན་དུ་སྤྲུལ་པ་བྱོན་དགོས་མེད། ཅི་ལ་རང་བྱོན། ད་ཇི་ལྟར་མཛད་ཞིང་ཁམས་གང་དུ་བཞུགས་ང་ལ་གསུང་རོགས་ཞུ་དང་། ང་རང་ཡང་སྨོན་ལམ་བཏབ་བདེ་བ་འདུག་ཟེར་བར། ལན་དུ་འདི་སྐད་སྨྲས་སོ། །
ཡང་ཅིག་གསོན་དང་ཕོ་ཉའི་གྲོགས། ། སྙིང་རང་ཚིམ་ཞེས་ཟེར་བ་དེ། ། བསམ་པ་ངན་ནས་ཟེར་བ་མིན། ། ལས་ངན་བསགས་པའི་འགྲོ་བ་རྣམས། ། རང་གི་སྒྲིབ་སྦྱོང་མི་བྱེད་པས། ། དབང་མེད་སྦྱང་འགྱུར་
དེ་ལ་ཟེར། ། འདི་ནས་འཁོར་བ་མ་སྟོང་བར། ། སེམས་ཅན་བློ་ཡིས་ག་ལ་སྤོངས། ། འགྲོ་ཕན་སྨོན་ལམ་འོས་ཀྱང་བྱེད། ། ཅེས་དང་། ཡང་སྨྲས་པ། སྤྲང་པོ་གར་དབང་ཚེ་མཆོག་རྩལ། ། ཚེ་འདིར་བདེ་
ཞིང་སྐྱིད་མཐོང་ན། ། ཕལ་ཆེར་གློ་སྙིང་ཚལ་པར་འགས། །